**Što sam naučio svoju baku**

Moja baka je rođena 1947, što znači da ima 65 godina. Nije to neka posebna matematika.

Znate, moja baka nije kao druge bake. Nije sad da se vozi na skate-bordu ili planinari po Mt. Everestu ili Himalaji, ali je prava kuhinjska maherica. Ona je tamo glavna frajerica. Barata svim i svačim: naime, kuhaču može prevrtati u ruci kao mažoretkinja štap plave boje s bijelim vrhovima, kao policajac pendrek, kao šerif revolver, kao vitez mač.

Najtajnija je tajna njene kuhinje što ona zna i – dobro svirati! Svira naime, bas-lonac, električnu metlu, sakstijesto, ksilokruh, klavivino... Znate, svira ona u bendu Električna Mrkvica.

Tako je jednom radila kolač svojim omiljenim instrumentima, te ga je stavila u pećnicu. Onda je sjela i odmorila se od napornog rada. Uzela je televizijski daljinski upravljač i htjede ga upaliti, ali, gle, ne ide! Ne želi joj se upaliti televizor. Baka se skamenila.

Istog trena sam shvatio o čemu je riječ. Dobila je MODERNOTEHNOLOGIJOFOBIJU.

Čuo sam da je dobivaju mnogi stariji ljudi. Kažu neki tamo ljudi što hodaju noću po šumama da je od 2000. godine nastala prava epidemija. Mnogi ljudi koji su se rodili prije no što je nastala moderna tehnologija ne znaju ništa o njoj.

Moja baka je drhtala. Oblio ju je hladan znoj, što joj se gotovo uvijek događa. „Znam što treba učiniti!“ uskliknuo sam oduševljeno. „Treba joj dati injekciju protiv modernotehnologijofobije – znanje o modernoj tehnologiji!

Sjeo sam kraj nje, pa joj rekao da ću joj pokazati kako se upravlja televizorom.

„Nemoj!“ poviče ona. „Televizor je zmaj! Razbijesniš li ga, pobunit će se svom svojom snagom i nikad me više neće slušati!“

„Neće“ rekoh ja utješno. „Uostalom, ako nikad ne pokušaš, nikad nećeš ni znati!“

Uzeo sam daljinski upravljač u ruke i upalio televizor. „Vidiš? Jednostavno“ rekao sam. Zatim sam joj pokazao kako se uključi teletext, pa kako se isključi. Kako tipkati po tipkama i mijenjati programe, kako poglasniti i stišati zvuk – a zmaj je, ne mogavši više izdržati to znanje o modernoj tehnologiji, odletio iz njene glave i više se nikad nije vratio.

Eh, što da sad kažem za kraj? Mogu reći da moja baka zna orati i saditi biljke, ali sve do sad nije znala upravljati televizorom. No, sad se, eto, mogu pohvaliti da sam je i ja nečemu naučio. Oh, joj, možda to i nisam trebao učiniti... Sad je duplo pametnija od mene!

P.S. Moja baka sad već ima i pravi, pravcati mobitel kojim vješto barata.

P.P.S. A da vam ispričam kako sam išao s bakom na neki tamo ribnjak i... Ma ne, to je jedna druga priča!